Nový diel známej série NHL od Electronic Arts je už zopár dní na pultoch obchodov. Už sme ti priniesli recenziu či oznámili to, že portál HernáZóna.sk je v hre na dresoch slovenskej reprezentácie. Na rukávoch má naše logo napríklad aj fenomenálny mladík Juraj Slafkovský alebo Tomáš Tatar.
Teraz ti však prinášame pohľad na NHL 23 od špičkovej domácej e-športovej hráčky Sandry "Lady Brunette" Demitrovej. Tá totiž nedávno vyhrala Kaufland Supercup v mužskej konkurencii a považuje sa za najlepšiu domácu hráčku NHL.
Čo sa v rozhovore dozvieš:
- ako hodnotí novú NHL 23,
- čo by mala hra zlepšiť,
- či je nový diel zásadne odlišný od starého,
- aké mala pocity po víťazstve na Kaufland Supercupe,
- aké má ciele do budúcej sezóny.
Sandra "Lady Brunette" Demitrová má 28 rokov a popri gamerke je aj logopedičkou. Logopédiu vyštudovala na Univerzite Komenského v Bratislave. Okrem hrania hier ju baví hokej aj ako šport.
Zmiešané pocity z nového dielu
Ako hodnotíte novú NHL?
V novej NHL mám odohraných zatiaľ len pár desiatok zápasov, takže z môjho pohľadu je na nejaké komplexné zhodnotenie ešte zavčasu. No zatiaľ mám zmiešané pocity, niektoré veci sa mi páčia, iné menej. Oproti minulým ročníkom je však NHL 23 zmena, takže si musím zvykať.
"Zmena gameplayu hru oživila, takisto ako aj zlepšená grafika."
Čo sa vám na nej páči?
Páči sa mi práve spomínaná zmena oproti minulým NHLkám. Zmena gameplayu (celková hrateľnosť, pozn. red.) hru oživila, takisto ako aj zlepšená grafika. Do hry pridali niekoľko vecí a vylepšení, z čoho by som vypichla najmä možnosť prvýkrát hrať za ženy hokejistky. Čo viem, tak nie každému je toto "po chuti", no mne sa to páči.
Ženy sú súčasťou športu, vrátane hokeja, tak je fajn, že sú konečne aj súčasťou toho virtuálneho. Čo sa týka samotného gameplayu, páči sa mi, že zmenili napríklad pokecheck, ktorý bol po minulé roky príliš silný a teraz tomu tak nie je. Celkovo je oveľa ťažšie brániť, čo môže byť pre niektorých hráčov aj pozitívum, aj negatívum.
Čo by naopak NHL 23 mala zlepšiť?
NHL 23 mala od vydania niekoľko problémov, ako napríklad nesediaci počet bodov v móde Rivals, meškajúce pravidelné týždenné odmeny, čiernu obrazovku počas zápasu. Za mňa najzásadnejším problémom sú nesediace stratégie, čo v praxi znamená, že ak si hráč nastaví napríklad v defenzíve stratégiu 1-4, hráči tú danú stratégiu nehrajú a miesto toho hrajú inú (v tomto prípade 1-2-2 modrá). Myslím si, že takéto chyby by sa v hre nemali vôbec vyskytovať. A čo sa týka gameplayu, mne osobne prekáža, že brankári sú takmer neprekonateľní a na druhú stranu strašne slabí.
To znamená, že niekedy môžem mať niekoľko gólových šancí a nepadne mi nič, pretože im pridali neuveriteľné zákroky, a potom sa stane, že pustí úplnú blbosť. Medzi brankármi mi chýba vyváženosť. Buď chytajú stopercentné šance, alebo nič.
Myslíte si, že nový diel je zásadne odlišný oproti minulému ročníku? Prečo?
Ako som už spomínala, myslím si, že nový diel je odlišný oproti minulému. Odlišnosti sú u brankárov, v útoku aj v obrane. V útoku padajú iné góly, respektíve nepadajú tie, ktoré padať zvykli, a zase sa dá skórovať aj inými spôsobmi ako predtým.
V obrane je oveľa náročnejšie ubrániť súpera, oslabili pokecheck, takmer úplne vymazali stick lift (zdvihnutie hokejky, ktoré je v NHL 23 v 90 % posúdené ako faul hákovaním) a posilnili bodyčeky, ktoré však tiež nie sú vždy úplne účinné. Skúšala som hrať NHL 23 rovnakým štýlom ako predchádzajúce NHL a nebolo to úspešné.
"Do turnaja som išla s tým, že dám do toho úplne všetko, aby som sezónu ukončila čo najlepšie to pôjde, a nakoniec to vyšlo."
Nedávno ste vyhrali Kaufland Supercup. Aké ste mali bezprostredné pocity po tomto triumfe?
Výhra Kaufland Supercupu ma nesmierne potešila. Turnaj bol plný veľmi kvalitných slovenských hráčov a sezóna NHL 22 mi vôbec nevyšla podľa očakávaní, takže výhra v záverečnom turnaji mala pre mňa pridanú hodnotu. Do turnaja som išla s tým, že dám do toho úplne všetko, aby som sezónu ukončila čo najlepšie to pôjde, a nakoniec to vyšlo. Bezprostredne po výhre som bola absolútne šťastná a patrične som to oslávila.
Na turnaji ste boli jediná žena. Čo je kľúčom vášho úspechu?
Áno, veľa žien sa hraniu NHL nevenuje, alebo aspoň nie na najvyššej úrovni, takže prakticky vo väčšine turnajov som jediná žena. O to viac ma potom výhry tešia. Kľúčom môjho úspechu je jednoznačne vytrvalosť a tréning.
Na úspešné hranie NHLky je potrebná určitá dávka schopností, respektíve talentu, no je to takisto o trénovaní, hraní, hraní a zase hraní. Sama na sebe to vidím, že keď si dám dlhšiu pauzu, respektíve nemám na to hranie toľko času, tak keď to potom zapnem, môj výkon je horší.
Tí najlepší trávia hraním niekoľko hodín denne. Takisto je podľa mňa potrebný takzvaný výherný mindset. Človek musí byť nastavený na to, že chce a bude vyhrávať a musí byť odolný voči prehrám a negatívnym komentárom, ktoré dostáva. Je to dosť podobné ako v športe.
Na turnajoch hráte aj za HKM Zvolen, no aj za e-športový celok eKoVy. V ktorom drese sa vám hrá lepšie?
Áno, som súčasťou e-športového tímu HKM Zvolen aj e-športovej organizácie eKoVy. Nedá sa povedať, v ktorom drese sa mi hrá lepšie, keďže ich reprezentujem oba naraz, nerobím medzi tým rozdiely. Keď hrám, tak hrám ako reprezentant oboch spomenutých celkov, a teda akoby som hrala v oboch dresoch naraz. Baví ma reprezentovať oba celky, spolupráca s nimi je výborná a na skvelej úrovni.
Aké máte ciele do budúcej sezóny?
Čo sa mojich cieľov týka, tak v prvom rade začnem tým dostať do ruky nové NHL a zvyknúť si na nový gameplay. Od sezóny očakávam, že bude úspešnejšia ako tá minulá. Dúfam, že budem vyhrávať čo najviac zápasov/turnajov/líg a že si pripíšem aj v novej sezóne ďalšie úspechy.